U-I-91/91
Natisni
Opravilna št.:
U-I-91/91
Datum odločitve:
3. 3. 1994
Objavljeno:
OdlUS III, 29
ECLI:
ECLI:SI:USRS:1994:U.I.91.91
Akt:
Odlok Občinske skupščine Tržič o ureditvenem načrtu Križe (Ur. list RS, št. 20/91)
Izrek:
Postopek za oceno zakonitosti izpodbijanega odloka se ustavi.
Evidenčni stavek:
Ustavno sodišče je ustavilo postopek, ker je skupščina občine v roku, ki ga je določilo ustavno sodišče, s sprejetjem novega odloka razveljavila nezakoniti izpodbijani prejšnji odlok in sanirala njegove posledice.
Geslo:
Zakonitost postopka sprejemanja ureditvenega načrta.
Zakonski elemeniti občinskega odloka o ureditvenem načrtu.
Izkazani pravni interes pobudnika kot procesni pogoji za začetek postopka pred ustavnim sodiščem na podlagi pobude.
Pravna podlaga:
Ustava, 2. odst. 162. čl.
Zakon o urejanju naselij in drugih posegov v prostor (ZUN), 29., 37., 39. in 40. čl.
Navodilo o vsebini posebnih strokovnih podlag in o vsebini prostorskih izvedbenih aktov.
Pravilnik o vsebini geodetskih podlag za priprave prostorskih izvedbenih aktov.
Ustavni zakon za izvedbo Ustave (UZIU), 7. čl.
Zakon o postopku pred Ustavnim sodiščem SRS (ZUSS), 22. čl.
Opomba:
K obravnavani zadevi je bila s sklepom ustavnega sodišča pridružena zadeva U-I-110/91 zaradi skupnega obravnavanja in odločanja.
Nepravilna združitev (pobudnik - predlagatelj).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Ministrstvo za varstvo okolja in urejanje prostora
Datum vloge:
26. 11. 1991
Vrsta odločitve:
sklep
Vrsta rešitve:
ustavitev
Dokument:
US16997
Dokument v PDF obliki:
U-I-91-91.pdf
117 KB
Prenesite datoteko
U-I-91/91-31
31/3-1994
S K L E P
Ustavno sodišče je v postopku za oceno zakonitosti, začetem na predlog Ministrstva za varstvo okolja in urejanja prostora, na seji dne 31/3-1994
s k l e n i l o :
Postopek za oceno zakonitosti odloka Skupščine občine Tržič o ureditvenem načrtu Križe (Uradni list RS, št. 20/91) se ustavi.
O b r a z l o ž i t e v
Ministrstvo za varstvo okolja in urejanja prostora je dne 26. novembra 1991 začelo postopek z vložitvijo predloga. Odlok Skupščine občine Tržič o ureditvenem načrtu Križe naj bi bil v neskladju z zakonom o urejanju naselij in drugih posegov v prostor (Uradni list SRS, št. 18/84, 37/85 in 29/86, ter Uradni list RS, št. 26/90).
Dne 21/10-1991 je Rajko Premrl iz Tržiča vložil pobudo, ki se vsebinsko ne razlikuje od predloga ministrstva. Ker pobudnik ni izkazal svojega pravnega interesa v smislu drugega odstavka 162. člena ustave, ni pridobil položaja udeleženca v postopku.
Po vpogledu v predloženo gradivo je ustavno sodišče ugotovilo, da postopek priprave in sprejemanja ureditvenega načrta Križe ni v celoti potekal skladno z določbami 37. in 39. člena navedenega zakona, ker meja območja, ki se bo urejalo z ureditvenim načrtom Križe, ni skladna s planskimi akti občine, vsa soglasja pristojnih organov in organizacij pa so bila pridobljena po sprejemu in objavi ureditvenega načrta Križe v uradnem glasilu.
Izpodbijani odlok o ureditvenem načrtu tudi ni imel vseh sestavin po 40. členu navedenega zakona in sicer: meja območja ureditvenega načrta v odloku ni bila določena; v odloku niso bili določeni vsi pogoji, ki so pomembni za izvedbo predvidenih posegov; v odloku ni bila določena etapnost izvedbe posegov; v odloku ni bil določen režim in začasna namembnost zemljišč, ki se ne bodo uredila ali zazidala v prvi fazi; v odloku niso bile navedene obveznosti investitorjev in izvajalcev pri izvajanju ureditvenega načrta.
Grafični prikazi ureditvenega načrta niso vsebovali sestavin, ki jih določa 29. člen navedenega zakona, ter so bili pomanjkljivo pripravljeni glede na določbe navodila o vsebini posebnih strokovnih podlag in o vsebini prostorskih izvedbenih aktov (Uradni list SRS, št. 14/85) ter pravilnika o vsebini geodetskih podlag za pripravo prostorskih izvedbenih aktov (Uradni list SRS, št. 17/85).
Navedene nezakonitosti v obravnavanem odloku so enake navedbam nasprotnega udeleženca, da je bil izpodbijani odlok dejansko izdelan le do faze prostorskih ureditvenih pogojev in da se je zato izvajal s posredovanjem lokacijske dokumentacije.
Na predlog predsednika Skupščine občine Tržič je ustavno sodišče s sklepom št. U-I-91/91-10 z dne 13/2-1992 Skupščini občine Tržič določilo rok do 30/6-1992, v katerem naj sama odpravi nezakonitost izpodbijanega odloka in ta rok podaljševalo do 1/3-1994. Po preteku tega roka je Oddelek za prostor in okolje občine Tržič obvestil ustavno sodišče, da je izpodbijani občinski odlok prenehal veljati s sprejetjem odloka o prostorsko ureditvenih pogojih za območje občine Tržič, objavljenega v Uradnem listu RS, št. 8/94 z dne 18/2-1994, ki zajema tudi območje urejanja Križe.
Ustavno sodišče je ugotovilo, da je s sprejetjem novega odloka prenehal veljati izpodbijani odlok in da so z njim sanirane tudi posledice. Zato je na podlagi 7. člena ustavnega zakona za izvedbo ustave in 22. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) ustavilo postopek. Sklep je sprejelo v sestavi: predsednik dr. Peter Jambrek in sodniki dr. Tone Jerovšek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Peter Jambrek